Title: ประกาศกรมพัฒนาธุรกิจการค้า เรื่อง หลักเกณฑ์และวิธีการในการยื่นงบการเงิน (ฉบับที่ 3) พ.ศ. 2546

ประกาศกรมพัฒนาธุรกิจการค้า

ประกาศกรมพัฒนาธุรกิจการค้า
เรื่อง
หลักเกณฑ์และวิธีการในการยื่นงบการเงิน (ฉบับที่ ๓)
พ.ศ.
๒๕๔๖

ตามประกาศกรมทะเบียนการค้า เรื่อง
หลักเกณฑ์และวิธีการในการยื่นงบการเงิน (ฉบับที่ ๒) พ.ศ. ๒๕๔๕ ลงวันที่ ๗
กุมภาพันธ์ พ.ศ. ๒๕๔๕ ได้กำหนดหลักเกณฑ์และวิธีการในการยื่นงบการเงินไว้ นั้น

บัดนี้ เห็นสมควรปรับปรุงหลักเกณฑ์และวิธีการในการยื่นงบการเงินให้เหมาะสมและอำนวยความสะดวกต่อภาคเอกชนมากยิ่งขึ้น
อาศัยอำนาจตามความในมาตรา ๑๑ วรรคสอง แห่งพระราชบัญญัติการบัญชี พ.ศ.
๒๕๔๓ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติของกฎหมาย
อธิบดีกรมพัฒนาธุรกิจการค้าออกประกาศไว้ ดังต่อไปนี้

ข้อ ๑
 ประกาศนี้เรียกว่า ประกาศกรมพัฒนาธุรกิจการค้า
เรื่อง หลักเกณฑ์และวิธีการในการยื่นงบการเงิน (ฉบับที่
๓) พ.ศ. ๒๕๔๖

ข้อ ๒
 ให้ยกเลิกความในข้อ ๗
แห่งประกาศกรมทะเบียนการค้า เรื่อง หลักเกณฑ์และวิธีการในการยื่นงบการเงิน (ฉบับที่
๒) พ.ศ. ๒๕๔๕
และให้ใช้ความต่อไปนี้แทน
ข้อ ๗  ในการตรวจสอบว่างบการเงินที่ผู้มีหน้าที่จัดทำบัญชียื่นต่อกรมพัฒนาธุรกิจการค้าได้รับการตรวจสอบและแสดงความเห็นโดยผู้สอบบัญชีรับอนุญาตหรือไม่และโดยผู้สอบบัญชีรับอนุญาตคนใด
กรมพัฒนาธุรกิจการค้าจะตรวจสอบจากรายชื่อผู้มีหน้าที่จัดทำบัญชีที่ผู้สอบบัญชีรับอนุญาตได้แจ้งไว้ต่อสำนักงาน
ก.บช. ตามประกาศ ก.บช.
ฉบับที่ ๔๔ (พ.ศ. ๒๕๔๔)
เรื่อง หลักเกณฑ์การพิจารณาการปฏิบัติงานของผู้สอบบัญชีรับอนุญาต
และการพิจารณาคำขอขึ้นทะเบียนของผู้ที่เคยถูกเพิกถอนใบอนุญาต ลงวันที่ ๑๑ ธันวาคม
พ.ศ. ๒๕๔๔
หากไม่ปรากฏรายชื่อของผู้มีหน้าที่จัดทำบัญชีที่ยื่นงบการเงินดังกล่าวอยู่ในบัญชีรายชื่อที่ผู้สอบบัญชีรับอนุญาตได้แจ้งไว้จะสันนิษฐานว่า
งบการเงินรายนั้นไม่ได้รับการตรวจสอบและแสดงความเห็นโดยผู้สอบบัญชีรับอนุญาต
แต่ทั้งนี้ กรมพัฒนาธุรกิจการค้าจะรับงบการเงินรายนั้นไว้ชั่วคราวก่อน
และให้ผู้มีหน้าที่จัดทำบัญชีดำเนินการแก้ไขข้อบกพร่อง ดังนี้
(๑) ติดต่อให้ผู้สอบบัญชีรับอนุญาตดำเนินการแจ้งยืนยันการลงลายมือชื่อรับรองงบการเงิน
หรือ
(๒) จัดส่งเอกสารหลักฐานที่แสดงถึงการรับงานสอบบัญชีของผู้สอบบัญชีรับอนุญาต
โดยจะต้องปรากฏหลักฐานการลงลายมือชื่อของผู้สอบบัญชีรับอนุญาตในเอกสารรับงานดังกล่าว
หากผู้มีหน้าที่จัดทำบัญชีได้ดำเนินการตาม (๑)
หรือ (๒) ให้ถูกต้องภายในกำหนดระยะเวลา
๒ เดือน นับแต่วันที่ได้ยื่นงบการเงินไว้
จะถือว่าผู้มีหน้าที่จัดทำบัญชีได้ยื่นงบการเงินไว้โดยถูกต้องแล้ว
ตั้งแต่การยื่นในคราวแรก
ในกรณีที่ผู้มีหน้าที่จัดทำบัญชีจัดส่งเอกสารตาม (๒)
หากปรากฏว่า ผู้สอบบัญชีรับอนุญาตแจ้งต่อสำนักงาน ก.บช.
ว่ามิได้เป็นผู้ลงลายมือชื่อรับรองงบการเงินรายดังกล่าวให้เป็นหน้าที่ของผู้มีหน้าที่จัดทำบัญชีที่จะต้องพิสูจน์โดยจัดส่งหลักฐานที่แสดงว่าผู้สอบบัญชีรับอนุญาตได้ลงลายมือชื่อรับรองในงบการเงินนั้นจริงต่อกรมพัฒนาธุรกิจการค้าภายในกำหนดระยะเวลา
๒ เดือน
นับแต่วันที่ได้รับแจ้งการปฏิเสธลายมือชื่อของผู้สอบบัญชีรับอนุญาตจากกรมพัฒนาธุรกิจการค้า
ทั้งนี้
หากผู้มีหน้าที่จัดทำบัญชีมิได้ดำเนินการแก้ไขให้ถูกต้องภายในระยะเวลาที่กำหนดตามวรรคสองหรือวรรคสาม
แล้วแต่กรณี
จะถือว่าผู้มีหน้าที่จัดทำบัญชีนั้นยังไม่ได้ยื่นงบการเงินต่อกรมพัฒนาธุรกิจการค้า

ทั้งนี้ ตั้งแต่บัดนี้เป็นต้นไป[๑]

ประกาศ
ณ วันที่ ๑๖ พฤษภาคม พ.ศ. ๒๕๔๖
อรจิต  สิงคาลวณิช
อธิบดีกรมพัฒนาธุรกิจการค้า

สุภาพร/พิมพ์
๒๗
สิงหาคม ๒๕๔๖
อุรารักษ์/ปรับปรุง
๓๑
มีนาคม ๒๕๕๒

[๑]ราชกิจจานุเบกษา.เล่ม ๑๒๐/ตอนที่
๕๑ ง/หน้า ๒๗/๒๖
มิถุนายน ๒๕๔๖